
    Forord


    Nytt kapittel VIII i barnehageloven innfører strengere og tydeligere regler som skal sikre at alle barn har det trygt og godt i barnehagen. Disse bestemmelsene gjelder fra 01.01.2021.


    «Barnehagene får ny mobbelov», sa kunnskaps- og integreringsminister Guri Melby da lovproposisjonen ble kunngjort.


    «Barnehagen skal ikke godta krenkelser som for eksempel utestenging, mobbing, vold, diskriminering og trakassering» heter det i ny § 41. Det å markedsføre dette som en «mobbelov» er etter min vurdering altfor smalt. Nytt kapittel VIII i barnehageloven er bestemmelser som skal sikre alle barn et trygt og godt psykososialt barnehagemiljø, ikke bare mot mobbing.


    I «mobbedebatten» i både barnehager og skoler kan en se en tendens til at mobbebegrepet brukes som et overordnet begrep for alle former for krenkelser. I det nye kapittel VIII er det krenkelser som er det overordnende begrepet, hvor mobbing er én form for krenkelse.


    Barneombudet refererer til forskning som viser at mellom åtte og tolv prosent av barnehagebarna opplever mobbing i form av utestenging, plaging og liknende.


    Endringene i barnehageloven krever at barnehagene jobber systematisk for å forebygge mobbing og annen krenkende oppførsel, og at de skaper et godt miljø der barna trives. Rammeplanen stiller allerede krav om dette, men nå er disse forpliktelsene utdypet og tatt inn i barnehageloven.


    Ny § 9 i barnehageloven stiller krav om at barnehagene skal ha internkontroll for blant annet å sikre et trygt og godt psykososialt barnehagemiljø.


    Kommunen er barnehagemyndighet og skal påse at barnehagene følger regelverket gjennom godkjenning, veiledning og tilsyn.


    De nye bestemmelsene om psykososialt barnehagemiljø stiller klare krav til de ansatte. Bestemmelsene i kapittel VIII forutsetter at de ansatte har oppdatert og tilstrekkelig kompetanse om regelverket, barnehagemiljø og arbeid mot mobbing og andre krenkelser.


    I dette heftet er det tatt med utvalgte deler av lovproposisjonen (Prop. 96 L (2019–2020)) for å gi nærmere forklaring til de nye lovparagrafene.


    Hva som i praksis er krenkelser i barnehagen, er ikke grundig omtalt i forarbeidet til kapittel VIII. Derfor er det i del 8 tatt med et utvalg av artikler som omtaler krenkelser i barnehagen.


    Det er viktig at både alle ansatte i barnehagene, foreldrene og barna blir godt informert om de nye bestemmelsene i barnehageloven.


    Utvalg av tekst i dette heftet står for redaktørens ansvar.


    Oslo 01.10.2020


    Øystein Stette


    Redaktør

